Kakawin Nāgarakṛtâgama/Pupuh 10
Pupuh 10 - Dhṛti

1. 
a. warṇan warṇa ni sang manangkil irikang witānā satatā
b. mantrī wṛddha parārya len para pasangguhan sakaparĕk 
c. mwang sang pañca ri Wilwatikta mapagĕh dĕmung kanuruhān
d. tansah rangga tumĕnggung uttamani sang marĕk wĕki pĕnuh

2. 
a. kwehning weśapūri kamantryaning amātya ring sanāgara 
b. doning bhāṣa parāpatih pāra dĕmung sakalan apupul 
c. anghing sang juruning watĕk pangalasan mahīngan apagöh 
d. pañcākwehnira mantry anindita rumakṣa kāryya ri dalĕm

3. 
a. ndan sang kṣatriya len bhujangga ṛṣi wipra yapwan umarĕk 
b. ngkāne höbning aśokha munggwi hiringing witānā mangadĕg 
c. dharmmādhyakṣa kalih lawan sang upapatti sapta dulur 
d. sang tuhw ārya lĕkasnirān pangaran ārya yukti satirun

Nāgarakṛtâgama
Kakawin Nāgarakṛtâgama